CELEX: 
Language: lt
Date: 2017-02-16 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Komisijos narys P. Hoganas vienu svarbiausių savo kadencijos politinių prioritetų nurodė bendros žemės ūkio politikos (BŽŪP) supaprastinimą. Jis grindžiamas šiais trimis pagrindiniais principais:
            
            
               –atsižvelgimu į 2013 m. politinį sprendimą;
            
            
               –atsižvelgimu į BŽŪP patikimą finansų valdymą;
            
            
               –poreikiu kuo daugiau dėmesio skirti supaprastinimui, nes jis būtų naudingas ūkininkams ir kitiems pagalbos arba paramos gavėjams.
            
            
               Iki šiol nustatyti keturi supaprastinimo etapai. Pirmasis supaprastinimo etapas buvo susijęs su paramos skyrimo sąlygomis, susijusiomis su gyvūnų identifikavimo ir registravimo reikalavimais, taikomais skiriant savanorišką susietąją paramą, taip pat su pagalbos paraiškų teikimo terminais 2015 m.; antrajame etape pagrindinis dėmesys buvo skiriamas integruotos administravimo ir kontrolės sistemos (IAKS) gairių pakeitimams, kurie galėjo įsigalioti jau 2015 m. paraiškų teikimo metais. Trečiajame supaprastinimo etape, be kita ko, atlikti šių teisės aktų pakeitimai: 
            
            
               Komisijos įgyvendinimo reglamento (ES) Nr. 809/2014 pakeitimai, susiję su IAKS, visų pirma siekiant nustatyti i) tolesnes galimybes taisyti pagalbos paraiškas atsižvelgiant į žalinimo išmokas, ii) pagalbos paraiškų preliminarių patikrų sistemą, iii) kolektyvinių prašymų, teikiamų pagal tam tikras kaimo plėtros priemones, tvarkymo taisykles, iv) tolesnes galimybes derinti patikrų vietoje imtis arba mažinti imčių skaičių siekiant sumažinti bendrą pagalbos arba paramos gavėjų, kuriuos reikia tikrinti, skaičių. Šie pakeitimai paskelbti Komisijos įgyvendinimo reglamente (ES) Nr. 2333/2015;
            
            
               Komisijos deleguotojo reglamento (ES) Nr. 640/2014 pakeitimai, susiję su IAKS ir visų pirma – administracinėmis nuobaudomis, susijusiomis su tam tikromis tiesioginių išmokų už plotą sistemomis ir kaimo plėtros priemonėmis, taip pat pateikti techniniai paaiškinimai ir pritaikymai. Šie pakeitimai paskelbti Komisijos deleguotajame reglamente (ES) Nr. 2016/1393.
            
            
               Šiame deleguotajame akte pateikiamas supaprastinimo pasiūlymas priskiriamas ketvirtajam supaprastinimo etapui. Jis susijęs su žalinimo išmokos (išmokos už klimatui ir aplinkai naudingą žemės ūkio praktiką) sumažinimo apskaičiavimu pagal IAKS. Juo siekiama palengvinti valstybėms narėms vykdyti įgyvendinimo reikalavimus ir numatyti proporcingesnį išmokos sumažinimą pagalbos arba paramos gavėjams, kurie dėl pasėlių įvairinimo reikalavimo auginti trijų skirtingų rūšių pasėlius atsiduria ypač sunkioje padėtyje. Pakeitimai yra techninio pobūdžio ir jais daugiausia siekiama paaiškinti ir supaprastinti atitinkamus straipsnius. 
            
            
               2.KONSULTACIJOS PRIEŠ PRIIMANT AKTĄ
            
            
               Šis pasiūlymas dėl supaprastinimo teikiamas po 2015 m. Taryboje ir Europos Parlamente, ekspertų grupėse ir komitetuose vykusių diskusijų dėl supaprastinimo ir pasibaigus 2015 m. gruodžio 15 d. pradėtoms viešoms konsultacijoms dėl patirties, sukauptos per pirmuosius žalinimo įpareigojimų pagal tiesioginių išmokų sistemą įgyvendinimo metus. 
            
            
               Šio deleguotojo akto projektas buvo pateiktas valstybių narių atstovams ir su jais aptartas 2016 m. rugpjūčio 25 d. ir rugsėjo 28 d. vykusiuose tiesioginių išmokų ekspertų grupės posėdžiuose. 
            
            
               Pagal Geresnio reglamentavimo gaires (SWD(2015) 111 final, 2015 05 19) deleguotojo reglamento projektas per keturias savaites (2016 m. gruodžio 19 d. – 2017 m. sausio 16 d.) trukusias viešas konsultacijas buvo skelbiamas geresnio reglamentavimo portale. Suinteresuotieji subjektai pateikė keturias pastabas. Trys iš jų buvo susijusios ne su šiuo deleguotuoju aktu, bet su deleguotuoju aktu, kuriuo iš dalies keičiamas Reglamentas (ES) Nr. 639/2014
                  1
               . Ketvirtoje pastaboje buvo raginama išmokų, susijusių su žalinimu ir, visų pirma su ekologiniu požiūriu svarbių vietovių reikalavimu, mažinimo lygį taikyti proporcingiau. Mažinimo lygis buvo atidžiai įvertintas rengiant teisės akto projektą ir per konsultacijas; manoma, kad jis yra proporcingas ir gerai atspindi žalinimo išmokos sampratą bei savitą įvairių žalinimo reikalavimų pobūdį.
            
            
               3.DELEGUOTOJO AKTO TEISINIAI ASPEKTAI
            
            
               Pasiūlymu vietoj ankstesnio apskaičiavimo metodo, pagal kurį taikytas skirtumo santykis (kuris laikytas labai sudėtingu), naudojamas paprastas ir aiškesnis daugiklis. Be to, jame numatytas proporcingesnis (sušvelnintas) išmokų mažinimas dėl reikalavimų nesilaikymo tais atvejais, kai ūkininkai turi laikytis pasėlių įvairinimo reikalavimo, pagal kurį jų ariamojoje žemėje turi būti auginami bent trijų skirtingų rūšių pasėliai. Galiausiai panaikinama pasėlių grupių samprata, pagal kurią apskaičiuojama pagalba. Konkrečiomis žalinimo išmokų teikimo aplinkybėmis atrodo, kad atsižvelgti į pasėlių grupę nebūtina, nes žalinimo išmoka turi būti grindžiama bendru valdos plotu.
            
            
               Šis deleguotasis aktas nuo 2017 m. spalio 15 d. turėtų būti taikomas pagalbos paraiškoms dėl žalinimo išmokų ir bendrosioms paraiškoms, susijusioms su paraiškų teikimo metais, kurių pradžia – 2017 m. sausio 1 d.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 02 16
            
         
         
            
               kuriuo iš dalies keičiamas Deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008
                  2
               , ypač į jo 77 straipsnio 7 dalį,
            
            
               kadangi:
            
            
               (1)atsižvelgiant į patirtį, sukauptą nuo tada, kai buvo pradėta skirti išmoka už klimatui ir aplinkai naudingą žemės ūkio praktiką (žalinimo išmoka), nustatyta Europos Parlamento ir Tarybos reglamento (ES) Nr. 1307/2013
                  3
                III antraštinės dalies 3 skyriuje, tikslinga supaprastinti tam tikras taisykles, susijusias su Komisijos deleguotajame reglamente (ES) Nr. 640/2014
                  4
                nustatytu žalinimo išmokos apskaičiavimo metodu;
            
            
               (2)integruotoje administravimo ir kontrolės sistemoje pagalbos, kurią pagalbos arba paramos gavėjas turi teisę gauti, suma apskaičiuojama atsižvelgiant į pasėlių grupę. Tačiau konkrečiomis žalinimo išmokų teikimo aplinkybėmis atrodo, kad atsižvelgti į pasėlių grupę nebūtina, nes žalinimo išmoka turi būti grindžiama bendru valdos plotu. Todėl, siekiant supaprastinimo, žalinimo išmoka neturėtų būti siejama su pasėlių grupe;
            
            
               (3)Deleguotojo reglamento (ES) Nr. 640/2014 24 ir 26 straipsniuose nustatytos žalinimo išmokos mažinimo dėl pasėlių įvairinimo reikalavimų ir reikalavimų, susijusių su ekologiniu požiūriu svarbiomis vietovėmis, nesilaikymo apskaičiavimo taisyklės. Atliekant tuos apskaičiavimus taikomas skirtumo santykis ir 50 % sumažinimo koeficientas. Siekiant aiškumo, kartu nepakeičiant sumažinimo lygio, pagrįsta tas nuostatas performuluoti ir skirtumo santykį bei 50 % sumažinimo koeficientą pakeisti daugikliu;
            
            
               (4)kad būtų užtikrinta geresnė pusiausvyra tarp sumažinimo griežtumo lygio ir poreikio išlaikyti proporcingą ir teisingą sumažinimo lygį, tikslinga sušvelninti nuostatas dėl žalinimo išmokų sumažinimo tais atvejais, kai pareiga įvairinti pasėlius yra susijusi su reikalavimu auginti trijų skirtingų rūšių pasėlius;
            
            
               (5)todėl Deleguotasis reglamentas (ES) Nr. 640/2014 turėtų būti atitinkamai iš dalies pakeistas;
            
            
               (6)siekiant išvengti padėties, kuomet 2016 paraiškų teikimo metų išmokų apskaičiavimo sistemas valstybės narės turėtų pritaikyti mokėjimo laikotarpiu, ir užtikrinti, kad pagalbos arba paramos gavėjai iš anksto žinotų, kurios taisyklės taikytinos apskaičiuojant išmokas, šis reglamentas nuo 2017 m. spalio 16 d. turėtų būti taikomas paraiškų teikimo metams, kurių pradžia – 2017 m. sausio 1 d.,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) Nr. 640/2014 dalinis pakeitimas
            
            
               Deleguotasis reglamentas (ES) Nr. 640/2014 iš dalies keičiamas taip:
            
            
               (1)22 straipsnis pakeičiamas taip:
            
            
               „22 straipsnis 
            
            
               Bendrieji principai
            
            
               Jei taikant šį skirsnį tas pats plotas remiamas atsižvelgiant į daugiau nei vieną klimatui ir aplinkai naudingą žemės ūkio praktiką, nurodytą Reglamento (ES) Nr. 1307/2013 43 straipsnio 2 dalyje, siekiant apskaičiuoti išmoką už klimatui ir aplinkai naudingą žemės ūkio praktiką (toliau – žalinimo išmoka) į tą plotą kiekvienos praktikos atveju atsižvelgiama atskirai.“ 
            
            
               (2)23 straipsnio 2 dalies pirma pastraipa pakeičiama taip:
            
         
         
            
               „2. Nedarant poveikio administracinėms nuobaudoms, taikomoms pagal 28 straipsnį, jeigu plotas, deklaruotas bendrojoje paraiškoje siekiant gauti bazinę išmoką arba vienkartinę išmoką už plotus, viršija remiamą plotą, žalinimo išmoka apskaičiuojama pagal remiamą plotą.“
            
            
               (3)24 straipsnis pakeičiamas taip:
            
            
               „24 straipsnis 
            
            
               Žalinimo išmokos mažinimas dėl pasėlių įvairinimo reikalavimų nesilaikymo
            
            
               1. Jeigu ariamojoje žemėje, kurioje pagal Reglamento (ES) Nr. 1307/2013 44 straipsnio 1 dalies pirmą pastraipą reikalaujama auginti bent dviejų skirtingų rūšių pasėlius ir pagrindiniam pasėliui neskirti daugiau kaip 75 % bendro ariamosios žemės ploto, remiamam pagrindinio pasėlio plotui buvo skirta daugiau nei 75 % bendro nustatyto ariamosios žemės ploto, plotas, naudotinas žalinimo išmokai pagal šio reglamento 23 straipsnį apskaičiuoti, sumažinamas pagrindinio pasėlio plotu, viršijančiu 75 % bendro nustatyto ariamosios žemės ploto, padaugintu iš 2.
            
            
               2. Jeigu ariamojoje žemėje, kurioje pagal Reglamento (ES) Nr. 1307/2013 44 straipsnio 1 dalies antrą pastraipą reikalaujama auginti bent trijų skirtingų rūšių pasėlius ir pagrindiniam pasėliui neskirti daugiau kaip 75 % bendro ariamosios žemės ploto, remiamam pagrindinio pasėlio plotui buvo skirta daugiau nei 75 % bendro nustatyto ariamosios žemės ploto, plotas, naudotinas žalinimo išmokai pagal šio reglamento 23 straipsnį apskaičiuoti, sumažinamas pagrindinio pasėlio plotu, viršijančiu 75 % bendro nustatyto ariamosios žemės ploto.
            
            
               3. Jeigu ariamojoje žemėje, kurioje pagal Reglamento (ES) Nr. 1307/2013 44 straipsnio 1 dalies antrą pastraipą reikalaujama auginti bent trijų skirtingų rūšių pasėlius ir dviejų pagrindinių rūšių pasėliams neskirti daugiau kaip 95 % bendro ariamosios žemės ploto, remiamam dviejų pagrindinių rūšių pasėlių plotui buvo skirta daugiau nei 95 % bendro nustatyto ariamosios žemės ploto, plotas, naudotinas žalinimo išmokai pagal šio reglamento 23 straipsnį apskaičiuoti, sumažinamas dviejų pagrindinių rūšių pasėlių plotu, viršijančiu 95 % bendro nustatyto ariamosios žemės ploto, padaugintu iš 5.
            
            
               4. Jeigu valdose, kuriose pagal Reglamento (ES) Nr. 1307/2013 44 straipsnio 2 dalį reikalaujama, kad pagrindiniam pasėliui likusioje ariamojoje žemėje būtų skiriama ne daugiau kaip 75 % tos likusios ariamosios žemės ploto, remiamam pagrindinio pasėlio plotui buvo skirta daugiau nei 75 % likusios nustatytos ariamosios žemės ploto, plotas, naudotinas žalinimo išmokai pagal šio reglamento 23 straipsnį apskaičiuoti, sumažinamas pagrindinio pasėlio plotu, viršijančiu 75 % tos likusios nustatytos ariamosios žemės ploto, padaugintu iš 2. 
            
            
               5. Jei nustatoma, kad pagalbos arba paramos gavėjas trejus metus nesilaikė šiame straipsnyje išdėstytų pasėlių įvairinimo reikalavimų,  plotas, kuriuo pagal 1–4 dalis vėlesniais metais turi būti sumažinamas žalinimo išmokai apskaičiuoti naudojamas plotas, padauginamas iš 2.“
            
            
               (4)26 straipsnio 2 ir 3 dalys pakeičiamos taip:
            
            
               „2. Jeigu reikalaujama ekologiniu požiūriu svarbi vietovė yra didesnė nei ekologiniu požiūriu svarbi vietovė, nustatyta atsižvelgiant į Reglamento (ES) Nr. 1307/2013 46 straipsnio 3 dalyje nurodytus ekologiniu požiūriu svarbių vietovių svorinius koeficientus, plotas, naudotinas žalinimo išmokai pagal šio reglamento 23 straipsnį apskaičiuoti, sumažinamas nerastu ekologiniu požiūriu svarbios vietovės plotu, padaugintu iš 10.
            
            
               Taikant pirmą pastraipą, nustatyta ekologiniu požiūriu svarbi vietovė neturi viršyti ekologiniu požiūriu svarbių vietovių, deklaruotų bendrame deklaruotos ariamosios žemės plote, dalies.
            
            
               3. Jei nustatoma, kad pagalbos arba paramos gavėjas trejus metus nesilaikė šiame straipsnyje išdėstytų ekologiniu požiūriu svarbioms vietovėms keliamų reikalavimų, plotas, kuriuo pagal 2 dalį vėlesniais metais turi būti sumažinamas žalinimo išmokai apskaičiuoti naudojamas plotas, padauginamas iš 2.“
            
            
               2 straipsnis 
            
            
               Įsigaliojimas ir taikymas
            
            
               Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            
            
               Jis nuo 2017 m. spalio 16 d. taikomas pagalbos paraiškoms dėl žalinimo išmokų ir bendrosioms paraiškoms, susijusioms su paraiškų teikimo metais, kurių pradžia – 2017 m. sausio 1 d. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 02 16
            
            
               
                     Komisijos vardu
               
            
         
         
            
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  XXX KOMISIJOS DELEGUOTASIS REGLAMENTAS (ES) …/..., kuriuo dėl tikrinimo priemonių, susijusių su kanapių auginimu, iš dalies keičiamas Deleguotasis reglamentas (ES) Nr. 639/2014 ir tam tikros jo nuostatos dėl žalinimo išmokos, išmokos jauniesiems ūkininkams, kontroliuojantiems juridinį asmenį, savanoriškos susietosios paramos už vienetą sumos apskaičiavimo, teisių į išmokas dalių ir tam tikrų pranešimo reikalavimų, susijusių su vienkartinės išmokos už plotus sistema ir savanoriška susietąja parama, ir iš dalies keičiamas Europos Parlamento ir Tarybos reglamento (ES) Nr. 1307/2013 X priedas.
               
               
                  
                     (2)
                  OL L 347, 2013 12 20, p. 549. 
               
               
                  
                     (3)
                  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
               
               
                  
                     (4)
                  2014 m. kovo 11 d. Komisijos deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai (OL L 181, 2014 6 20, p. 48).